10. การควบคุมภายใน

คณะกรรมการบริษัทและผู้บริหาร
มีหน้าที่และความรับผิดชอบโดยตรงในการจัดให้มีและรักษาไว้ซึ่งระบบควบคุมภายใน
รวมทั้งดำเนินการทบทวนความมีประสิทธิภาพของระบบการควบคุมอย่างสม่ำเสมอ
เพื่อปกป้องเงินลงทุนของผู้ถือหุ้นและทรัพย์สินของบริษัท รวมทั้งเป็นหลักในการดำเนินธุรกิจของบริษัท
และเป็นหลักปฏิบัติของพนักงาน การควบคุมภายในจะครอบคลุมถึงการควบคุมทางการเงิน
การดำเนินงาน การกำกับดูแลการปฏิบัติงานให้เป็นไปตามกฎหมายและระเบียบที่เกี่ยวข้อง
และการบริหารความเสี่ยง

ระบบการควบคุมภายใน
ที่บริษัทกำหนดขึ้นสอดคล้องกับแนวทางการจัดระบบการควบคุมภายในที่กำหนดโดย The Committee
of Sponsoring Organizations of the Treadway Commission (COSO)
ซึ่งสามารถสรุปองค์ประกอบการบริหารความเสี่ยงองค์กร (Components of Enterprise Risk
Management) แต่ละด้าน ดังนี้

1. สภาพแวดล้อมภายในองค์กร (Internal Environment)

บริษัทจัดให้มีโครงสร้างองค์กร โดยมีการกำหนดหน้าที่ความรับผิดชอบของแต่ละฝ่ายงาน
พร้อมทั้งมีการกำหนดวิสัยทัศน์ เป้าหมาย กลยุทธ์ งบประมาณ
โดยกำหนดหลักเกณฑ์ในการวัดผลที่ชัดเจน
ในการดำเนินงานและปรับโครงสร้างองค์กรให้สอดคล้องกับแผนธุรกิจเป็นประจำต่อเนื่อง
มีการปรับปรุงระบบการกำกับดูแลกิจการ สรรหาบุคลากรที่มีคุณภาพและพัฒนาอย่างต่อเนื่อง
มีนโยบายและระเบียบในการปฏิบัติงานที่ครอบคลุมธุรกรรมด้านการเงิน
การบริหารความเสี่ยงและด้านอื่นอย่างครบถ้วน บริษัทมีจรรยาบรรณให้ กรรมการ ผู้บริหาร
พนักงานปฏิบัติอย่างมีจริยธรรมและดูแลผู้มีส่วนได้เสียอย่างเป็นธรรม

2. การกำหนดวัตถุประสงค์ (Objective Setting)

บริษัทมีการกำหนดวัตถุประสงค์ เป้าหมาย กลยุทธ์ในการดำเนินธุรกิจ
โดยให้พนักงานมีส่วนร่วมในการกำหนดด้วย
ทำให้วัตถุประสงค์ของแต่ละฝ่ายงานสอดคล้องกับวัตถุประสงค์ของบริษัท

3. การบ่งชี้เหตุการณ์ (Event Identification)

บริษัทมีการวางแผนการดำเนินงาน
โดยคำนึงถึงเหตุการณ์ความเสี่ยงที่เกิดจากปัจจัยภายในและปัจจัยภายนอก
ที่อาจส่งผลกระทบต่อความสำเร็จของวัตถุประสงค์ / เป้าหมาย ของบริษัท

4. การประเมินความเสี่ยง (Risk Assessment)

บริษัทกำหนดให้ทุกหน่วยงานประเมินและพิจารณาความเสี่ยงในการทำธุรกรรมต่าง ๆ
ทั้งภายในและภายนอก รวมทั้งจัดให้มีระบบการบริหารความเสี่ยงในระดับองค์กร
โดยมีหน่วยงานบริหารความเสี่ยงและคณะกรรมการตรวจสอบทำหน้าที่กำกับดูแล

5. การตอบสนองความเสี่ยง (Risk Response)

บางธุรกรรมที่มีความเสี่ยง บริษัทได้หาผู้ร่วมรับผิดชอบความเสี่ยง (Sharing Response)
เพื่อเป็นการลดผลกระทบ โดยการถ่ายโอนความเสี่ยง และบางธุรกรรมที่มีความเสี่ยงสูง
บริษัทได้ลด/ควบคุมความเสี่ยง (Reduction Response) เพื่อลดการเกิดหนี้ที่ไม่ก่อให้เกิดรายได้
(NPL) โดยการกำหนดนโยบาย วิธีปฏิบัติให้มีความรัดกุมยิ่งขึ้น

6. กิจกรรมการควบคุม (Control Activities)

บริษัทมีการกำหนดนโยบาย ระเบียบวิธีปฏิบัติ การแบ่งแยกหน้าที่
เพื่อเป็นแนวทางในการปฏิบัติงานเพื่อให้เกิดระบบการควบคุมระหว่างกัน
กำหนดอำนาจหน้าที่ในการอนุมัติรายการและวงเงินเป็นลายลักษณ์อักษรและได้จัดทำแนวทางการดูแลรายการที่เกี่ยวโยงกันและรายการระหว่างกันให้เป็นไปตามกฎหมาย

7. การติดตามผล (Monitoring)

บริษัทจัดให้มีระบบการติดตามโดยผู้บริหารและคณะกรรมการบริษัท
เพื่อให้การดำเนินงานเป็นไปตามแผนที่วางไว้
โดยมีฝ่ายตรวจสอบภายในทำหน้าที่ติดตามและประเมินผลระบบการควบคุมอย่างอิสระ พร้อมทั้ง
รายงานผล และข้อเสนอแนะให้ฝ่ายจัดการดำเนินการแก้ไข

8. สารสนเทศและการสื่อสาร (Information & Communication)

บริษัทจัดให้มีระบบข้อมูลที่ทันต่อเหตุการณ์และเพียงพอต่อการตัดสินใจ โดยมีหน่วยงานที่รวบรวม
วิเคราะห์และจัดเก็บข้อมูลที่เป็นระบบในคลังข้อมูลของบริษัท
การสื่อสารภายในองค์กรมีประสิทธิภาพอย่างทั่วถึงชัดเจน
เพื่อให้มั่นใจว่าผู้บริหารและพนักงานทุกคนเข้าใจนโยบายและกระบวนการปฏิบัติงานที่เกี่ยวข้องกับหน้าที่ความรับผิดชอบของตนอย่างแท้จริง
สำหรับการสื่อสารในส่วนของคณะกรรมการบริษัทได้มีการจัดเตรียมข้อมูลและเอกสารอย่างเพียงพอต่อการตัดสินใจในเรื่องนั้น
ๆ

ฝ่ายตรวจสอบภายในของบริษัทได้จัดทำแผนการตรวจสอบประจำปี โดยพิจารณาตามปัจจัยความเสี่ยง
(Risk Based Approach) ซึ่งจะเน้นความเสี่ยงสำคัญต่าง ๆ
ที่จะมีผลกระทบต่อการบรรลุวัตถุประสงค์ของบริษัท
เพื่อนำเสนอคณะกรรมการตรวจสอบพิจารณาสอบทานและอนุมัติแผนการตรวจสอบประจำปีดังกล่าวและติดตามผลการตรวจสอบและผลการปฏิบัติงานของฝ่ายตรวจสอบภายในเป็นรายไตรมาส